
Töövaidluse lahendamise seaduse muutmise 
seaduse eelnõu seletuskirja juurde
Lisa 1

Rakendusakti kavand

MAJANDUS- JA TÖÖSTUSMINISTER
MÄÄRUS

Töövaidluskomisjoni juhataja ametikohale kandideerija nõuetele vastavuse hindamise ja hindamiskomisjoni moodustamise kord

Määrus kehtestatakse töövaidluse lahendamise seaduse § 71 lõike 3 alusel.

§ 1. Üldsätted

(1) Määrus reguleerib töövaidluskomisjoni juhatajate ametikohale kandideerija (edaspidi hinnatava) nõuetele vastavuse hindamist (edaspidi hindamine).

(2) Hinnatava nõuetele vastavuse hindamisel hinnatakse isiku ametikohale sobivust ning tööõiguse ja töövaidluse menetluse läbiviimise tundmist. Ametikohale esitatud nõuded on sätestatud töövaidluse lahendamise seaduse § 7 lõikes 2.

§ 2. Hindamiskomisjon

(1) Hindamise viib läbi vähemalt neljaliikmeline hindamiskomisjon (edaspidi komisjon).

[bookmark: para2lg2](2) Komisjoni tööd juhib komisjoni esimees. Komisjoni esimeheks on Majandus- ja Kommunikatsiooniministeeriumi ametnik.

(3) Lisaks komisjoni esimehele kaasatakse komisjoni:
1) Justiits- ja Digiministeeriumi esindaja;
2) Tööinspektsiooni esindaja;
3) töövaidluskomisjoni juhatajate esindaja;
4) Kohtunike Ühingu esindaja;
5) üks tööõiguse või tsiviilõiguse korraline õppejõud.

(4) Komisjoni liikme esitanud isik määrab komisjoni liikmele asendusliikme, kes täidab komisjoni liikme ülesandeid olukorras, kus komisjoni liige seda põhjendatud juhul teha ei saa. 

(5) Komisjoni tehnilise teeninduse tagab Majandus- ja Kommunikatsiooniministeerium.

§ 3. Komisjoni töökord

(1) Komisjon määrab oma töökorra. Komisjoni koosolekuid võib pidada elektrooniliselt.

(2) Komisjon on otsustusvõimeline, kui koosolekust võtavad osa vähemalt pooled liikmetest.

(3) Komisjon teeb otsuseid häälteenamusega. Häälte võrdse jagunemise korral on määrav komisjoni esimehe hääl, esimehe puudumisel tema asendaja hääl.

(4) Komisjoni koosolekuid protokollib esimehe määratud isik. Komisjoni otsused vormistatakse kirjalikku taasesitamist võimaldavas vormis.

§ 4. Hindamise läbiviimine

(1) Hindamine võib koosneda kaasuse lahendamisest, testidest ja vestlusest.

(2) Hindamise toimumise aja ja koha määrab komisjon.

(3) Kaasusega hinnatakse hinnatava teadmisi tööõigusest ja töövaidluse menetluse läbiviimisest tulenevalt töövaidluse lahendamise seaduse § 7 lõike 2 punktist 2.

(4) Testidega hinnatakse hinnatava õigusalaseid teadmisi ja isikuomadusi ning nende vastavust töövaidluskomisjoni juhataja ametikoha nõuetele.

(5) Vestlusel analüüsitakse hinnatava vormistatud töövaidluse lahendeid isiku vastavust töövaidluse lahendamise seaduse § 7 lõike 2 punktides 2–4 sätestatud nõuetele.

(6) Kaasuse lahendamine ja vormistamine ning testide läbimine toimub elektrooniliselt.

(7) Hinnatav lahendab kaasuse ja läbib testid iseseisvalt.

(8) Vestluse viivad läbi kõik komisjoni liikmed. 

(9) Kui komisjoni liige ei saa jääda hinnatava suhtes erapooletuks või kui võib esineda huvide konflikt, teavitab ta sellest komisjoni ning hindamisel osaleb asendusliige. Kui ka asendusliige ei saa jääda hinnatava suhtes erapooletuks või kui esineb huvide konflikt, teavitab ta sellest komisjoni ning hindamine viiakse läbi väiksemas koosseisus.

§ 5. Määruse jõustumine

Määrus jõustub 1. jaanuaril 2027. a.

